
TLAČOVÁ SPRÁVA
Zrevitalizovaná parková záhrada Draškovičovho kaštieľa v Čachticiach sa slávnostne otvorí pre verejnosť
Čachtice, august 2026 – Trenčianske múzeum v Trenčíne, organizácia v zriaďovateľskej pôsobnosti Trenčianskeho samosprávneho kraja, pozýva verejnosť na slávnostné otvorenie zrevitalizovanej parkovej záhrady Draškovičovho kaštieľa v Čachticiach. Podujatie sa uskutoční 22. augusta 2026 a návštevníkom ponúkne bohatý sprievodný program plný kultúry, hudby, zážitkov a aktivít pre všetky vekové kategórie.
Obnova historickej záhrady bola realizovaná v rámci projektu „Komplexné riešenie parkovej záhrady Draškovičovho kaštieľa Čachtice“, ktorého cieľom bolo vytvoriť kvalitný verejný priestor rešpektujúci historický charakter areálu, posilniť zelenú infraštruktúru a prepojiť priestory kaštieľa s jeho prirodzeným okolím.
V rámci revitalizácie boli zrealizované nové sadové úpravy vrátane výsadby stromov, kríkov a trvaliek, rekonštruované chodníky a spevnené plochy, doplnený mobiliár, verejné osvetlenie, závlahový systém i oplotenie areálu. Historická kompozícia záhrady bola obnovená s dôrazom na zachovanie pôvodného charakteru a estetických hodnôt národnej kultúrnej pamiatky. Súčasťou výsadby bolo takmer 700 trvaliek a viac ako 2 800 cibuľovín, ktoré priestoru dodávajú atraktívny vzhľad počas celého vegetačného obdobia.
Nová parková záhrada nebude slúžiť len ako oddychová zóna. Stane sa aj priestorom pre vzdelávacie, kultúrne a komunitné aktivity, odborné semináre z oblasti histórie a kultúrnych štúdií, workshopové aktivity či školské programy. Návštevníkom poskytne možnosti outdoorového vzdelávania, poznávania regionálnej histórie a aktívneho trávenia voľného času v príjemnom prírodnom prostredí.
„Obnovená parková záhrada predstavuje prirodzené pokračovanie komplexnej revitalizácie Draškovičovho kaštieľa. Vytvorili sme priestor, ktorý spája históriu, kultúru, vzdelávanie, oddych a komunitný život. Veríme, že sa stane obľúbeným miestom nielen pre návštevníkov múzea, ale aj pre obyvateľov Čachtíc a celého regiónu,“ uviedol riaditeľ Trenčianskeho múzea v Trenčíne Peter Martinisko.
[bookmark: _GoBack]Projekt má významný environmentálny, spoločenský aj ekonomický prínos. Obnova zelene prispeje k zvýšeniu biodiverzity a zlepšeniu mikroklímy. Vznikol nový verejný priestor podporujúci medzigeneračné stretávanie, organizáciu kultúrnych podujatí a budovanie pozitívneho vzťahu ku kultúrnemu dedičstvu regiónu.
Revitalizácia areálu zároveň posilňuje postavenie Čachtíc ako významnej destinácie cestovného ruchu. V spojení s Draškovičovým kaštieľom, Čachtickým hradom a ďalšími kultúrnymi pamiatkami vytvára atraktívny a komplexný návštevnícky produkt, ktorý prispeje k ďalšiemu rozvoju regiónu.
Projekt realizovalo Trenčianske múzeum v Trenčíne v rámci Programu Slovensko s podporou Ministerstva investícií, regionálneho rozvoja a informatizácie Slovenskej republiky. Celkové výdavky projektu dosiahli výšku  522 065,66 eur. 
Nenávratný finančný príspevok poskytnutý Ministerstvom investícií, regionálneho rozvoja a informatizácie SR predstavoval  342 221,27 eur, Trenčiansky samosprávny kraj sa na financovaní projektu podieľal sumou 54 238,37 eur a ostatné náklady vo výške  125 606,02 eur hradilo Trenčianske múzeum v Trenčíne z vlastných zdrojov.  

